Nøgleord

Sammendrag



Nøgleord

1. Fællesskabsret – fortolkning – metoder – fortolkning af afledt ret i forhold til internationale aftaler indgået af Fællesskabet

2. Internationale aftaler – aftalen om oprettelse af Det Europæiske Økonomiske Samarbejdsområde – fortolkning i overensstemmelse med Domstolens tidligere praksis – betingelser – fortolkning af artikel 13

(Art. 30 EF; EØS-aftalen, art. 6 og 13)

3. Landbrug – tilnærmelse af lovgivninger om veterinærpoliti – beskyttelsesforanstaltninger mod overførbare spongiforme encephalopatier – fiskemel anvendt til fodring af andre dyr end drøvtyggere – forekomst af andre ikke-tilladte stoffer – ulovlighed – tolerancegrænse – ingen

(Art. 152 EF; Rådets beslutning 2000/766, art. 2, stk. 2; Kommissionens beslutning 2001/9, art. 1. stk. 1)

4. Landbrug – tilnærmelse af lovgivninger om veterinærpoliti – beskyttelsesforanstaltninger mod overførbare spongiforme encephalopatier – fiskemel anvendt til fodring af andre dyr end drøvtyggere – destruktion af partier kontamineret ved forekomst af andre ikke-tilladte stoffer – foranstaltning hjemlet af fællesskabsretten, som ikke kan anses for en sanktion

(Rådets beslutning 2000/766, art. 3, stk. 2)

5. Internationale aftaler – aftalen om oprettelse af Det Europæiske Økonomiske Samarbejdsområde – frie varebevægelser – undtagelser – beskyttelse af menneskers og dyrs sundhed – betingelser – beskyttelsesforanstaltninger mod overførbare spongiforme encephalopatier – lovlig

(EØS-aftalen, art. 13; Rådets beslutning 2000/766; Kommissionens beslutning 2001/9)

Sammendrag

1. Det forhold, at de internationale aftaler, Fællesskabet har indgået, har forrang frem for den afledte fællesskabsret, medfører, at sidstnævnte så vidt muligt skal fortolkes i overensstemmelse med disse aftaler.

(jf. præmis 33)

2. Som det præciseres i artikel 6 i aftalen om oprettelse af Det Europæiske Økonomiske Samarbejdsområde (EØS), fortolkes bestemmelserne i denne aftale i det omfang, de indholdsmæssigt er identiske med tilsvarende regler i traktaten og retsakter udstedt i medfør af denne traktat, ved deres gennemførelse og anvendelse i overensstemmelse med de relevante afgørelser, der er truffet af De Europæiske Fællesskabers Domstol forud for tidspunktet for undertegnelsen af denne aftale. I øvrigt er det nødvendigt at sørge for, at de bestemmelser i EØS-aftalen, der i det væsentlige er identiske med bestemmelserne i traktaten, fortolkes ensartet.

Dette gælder den nævnte aftales artikel 13, som i det væsentlige er identisk med artikel 30 EF.

(jf. præmis 34 og 35)

3. Med hensyn til forbuddet mod fodring med forarbejdede animalske proteiner af visse husdyr i beslutning 2000/766 – om en række beskyttelsesforanstaltninger over for overførbare spongiforme encephalopatier og fodring med animalsk protein – skal beslutningens artikel 2, stk. 2 første led, som på visse betingelser udelukker fiskemel til fodring af andre dyr end drøvtyggere fra dette forbud, og artikel 1, stk 1, i beslutning 2001/9 – om kontrolforanstaltninger, der er nødvendige for gennemførelsen af Rådets beslutning 2000/766 – som fastsætter betingelserne for denne udelukkelse, sammenholdt med de øvrige fællesskabsbestemmelser, som disse bestemmelser er udstedt i henhold til, fortolkes således, at de ikke tillader forekomst, selv på grund af et uheld, af andre ikke-tilladte stoffer i fiskemel, der anvendes til fremstilling af foder til andre dyr end drøvtyggere, og at de ikke giver de erhvervsdrivende nogen tolerancegrænse.

Da de pågældende beslutninger er truffet som led i bekæmpelsen af overførbare spongiforme encephalopatier, der ifølge den arbejdshypotese, som er almindeligt accepteret blandt videnskabsmænd, hovedsagelig overføres ved indtagelse af føde, der indeholder prioner, og da det er umuligt præcist at identificere den mindstedosis inficeret materiale, der er nødvendig for at fremkalde sygdommen hos mennesket, samt i betragtning af artikel 152 EF og i betragtning af deres formål, nemlig den offentlige sundhed, skal disse beslutninger nemlig fortolkes udvidende, og den undtagelse, som de fastsætter med hensyn til fiskemel, skal fortolkes indskrænkende.

(jf. præmis 41, 43, 44, 46 og 56 samt domskonkl. 1)

4. Efter beslutning 2000/766 om en række beskyttelsesforanstaltninger over for overførbare spongiforme encephalopatier og fodring med animalsk protein og beslutning 2001/9 om kontrolforanstaltninger, der er nødvendige for gennemførelsen af Rådets beslutning 2000/766, kan destruktionen af fiskemel, der anvendes til fremstilling af foder til andre dyr end drøvtyggere, når det er kontamineret af andre ikke-tilladte stoffer, ikke anses for en sanktion, men for en præventiv foranstaltning ifølge artikel 3, stk 2, i beslutning 2000/766, der i denne henseende ikke overlader noget skøn til medlemsstaterne. Et kontamineret parti må nemlig anses for uegnet til konsum og skal eventuelt destrueres, mens der træffes alle nødvendige foranstaltninger for at undgå kontamination af miljøet.

(jf. præmis 54-56 og domskonkl. 1)

5. Efter artikel 13 i aftalen om det Europæiske Økonomiske Samarbejdsområde tilkommer det deltagerne i aftalen, når der ikke er sket en harmonisering, og i det omfang der på den videnskabelige forsknings nuværende udviklingstrin består en vis usikkerhed, at afgøre, hvor langt de vil strække beskyttelsen af menneskers sundhed og liv under hensyntagen til EØS-rettens grundlæggende krav, navnlig kravet om frie varebevægelser inden for dette område. Det tilkommer hver deltager i aftalen, som har et skøn ved afgørelsen af, hvilket risikoniveau denne anser for passende, at træffe beslutning om risikostyring. På disse betingelser kan en deltager i aftalen påberåbe sig forsigtighedsprincippet, hvorefter det er tilstrækkeligt at godtgøre, at der består en relevant videnskabelig uvished med hensyn til den pågældende risiko. Dette skøn er dog undergivet domstolsprøvelse. Foranstaltninger, der træffes af en kontraherende part, skal være baseret på videnskabeligt bevismateriale; de skal være forholdsmæssige, ikke-diskriminerende, transparente og i overensstemmelse med lignende allerede trufne foranstaltninger.

I denne forbindelse indgår foranstaltninger, der er truffet ved beslutning 2000/766 om en række beskyttelsesforanstaltninger over for overførbare spongiforme encephalopatier og fodring med animalsk protein og beslutning 2001/9 om kontrolforanstaltninger, der er nødvendige for gennemførelsen af Rådets beslutning 2000/766, der fastsætter undtagelser fra de frie varebevægelser, ved at de indeholder forskellige forbud mod animalske proteiner, som led i en sammenhængende lovgivning, hvis formål er at bekæmpe disse encephalopatier. De er truffet på anbefaling af sagkyndige, som råder over relevant videnskabeligt bevismateriale, og de gælder uden forskel for alt fiskemel, der kan blive anvendt i Det Europæiske Fællesskab. Det følger heraf, at disse foranstaltninger ikke er i strid med EØS-rettens proportionalitetsprincip, og at de er begrundet i beskyttelsen af menneskers og dyrs sundhed som omhandlet i EØS-aftalens artikel 13.

(jf. præmis 57-59, 61 og 62 samt domskonkl. 2)